|  |  |
| --- | --- |
| Forum: | Sundhedsrådet |
| Tid: | Onsdag den 21. januar 2013 kl. 17.00-19.00 |
| Sted: | Albo, Rådhusdammen 1-3, Mødelokale 1 |
| Deltagere: | Sofie Amalie Blomsterberg, Nils Jensen, Birgit Krüger Larsen, Curt Gotthard, Birgit Hauer, Nalen Yasin |
| Afbud: | Glenn Molbech, Jeannette Nauta-Ridderstrøm, Bente Pedersen, |
| Referent: | Louise Borgstrøm |

## Godkendelse af dagsorden og referat fra sidste møde

Dagsorden blev godkendt. I forhold til referat fra mødet den 17. december 2014 ønsker sundhedsrådet en uddybning af, hvorfor lederen af pensionsafsnittet ikke finder behov for at orientere yderligere på kommunens hjemmeside om ændring i pensionisters rådighedsbeløb. Sundhedsrådet vil anbefale, at der bliver let tilgængelig information på hjemmesiden, om hvor man skal henvende sig, og om hvad rådighedsbeløbet er fastsat til.

Sundhedsrådet besluttede, at Birgit Hauer udarbejder en anmodning til lederen af pensionsafsnittet om at uddybe baggrunden for beslutningen om ikke at informere yderligere på kommunens hjemmeside.

## Siden sidst: Orientering og evt. opfølgning

Nyt medlem fra Integrationsrådet Nalen Yasin blev budt velkommen og sundhedsrådets medlemmer præsenterede sig.

Sundhedskoordinator Louise Borgstrøm orienterede om, at sekretærfunktionen for sundhedsrådet er flyttet tilbage til kommunens afdeling for Sundhed, Pleje & Omsorg.

Følgende forslag til mødeplan for 1. halvår 2015 blev godkendt:

* Mandag den 16. februar 2015, kl. 17-19
* Mandag den 16. marts 2015, kl. 17-19
* Onsdag den 15. april 2015, kl. 17-19 (Frivilligcentret)
* Onsdag den 20. maj 2015, kl. 17-19
* Onsdag den 10. juni 2015, kl. 17-19

Møderne er planlagt i forhold til den politiske mødekalender.

## Sundhedshus

Tegningsmaterialet var tilsendt sundhedsrådets medlemmer forud for mødet. Louise Borgstrøm gennemgik tegninger af sundhedshuset, herunder hvor café, genoptræning, sygeplejeklinikker, omsorgstandspleje, klinikker til udlejning til praktiserende læger samt køkken- og mødefaciliteter er placeret. Bjarne Webb, leder af plejeboligområdet og fremtidig koordinator for de øvrige funktioner i det nye plejecenter- og sundhedshus, gennemgik lokaleplanen for plejecentret og tårnboligerne.

Sundhedsrådet drøftede brugen af boligerne i tårnet samt størrelsen på henholdsvis boligerne i tårnet og plejeboligerne. I forhold til maden understregede sundhedsrådet vigtigheden af fleksibilitet i leveringen af mad, så der er mulighed for at tilpasse menuen i forbindelse med f.eks. fødselsdag, og at kunne inddrage borgerne i madlavningen, således at der kan leveres skrællede kartofler, der hvor borgerne ikke kan deltage, og kartofler der skal skrælles, der hvor borgerne kan hjælpe til. De forskellige ankomstmuligheder til huset blev endvidere drøftet, herunder placering af busholdeplads.

Bjarne Webb orienterede om, at der i kommunen er nedsat et innovationsnetværk om sundhed. Netværket skal formulere sundhedsindsatser bredt set. Et af formålene er at komme i kontakt med nogle af de borgere, vi ikke normalt ser i debatten om sundhed.

Julie Kvetny Jakobsen har spurgt til, om rådet vil være tovholder for fællesskabsagenterne. Julie er ved at afklare, hvad det nærmere vil indebære, hvorefter det sættes på rådets dagsorden til beslutning.

Der blev ikke tid til at drøfte rådets in-put til aktiviteter i sundhedshuset, hvilket sættes på dagsordenen til næste møde.

## Sager i høring

Der var ingen bemærkninger til mødesag om sundhedspuljen 2014 og 2015.

## Sundhedsrådets aktiviteter

Lørdag den 25. april 2015 er der *Grøn dag – Sund dag*. Her plejer sundhedsrådet at have en bod, og rådet bedes sætte kryds i kalenderen.

Sundhedsrådet har hyret Jerry Ritz til at holde foredrag på biblioteket den 7. maj 2015.

Sundhedsrådet arrangerede sidste år madskole, hvilket var en succes, som evt. kunne gentages i 2015.

Der har tidligere været bragt indlæg i Albertslund Posten om sundhed. Det blev aftalt, at rådet på næste møde drøfter, om dette skal gentages.

Forslag til aktiviteter sættes på dagsordenen igen på næste møde.

## Eventuelt

Der var ikke noget til punktet.